Pia Larsen (V), 2001-03-02:
Jeg vil gerne starte med at sige, at Venstre er enig i, at i takt med at finansielle supermarkeder vinder større indpas, er der behov for at gennemføre regler, der sikrer en ensartet behandling af ens finansielle produkter.
Vi er derfor enige i intentionerne med dette lovforslag.
Men vi er også opmærksomme på, at hele branchen i de senere dage har stillet sig meget uforstående over for, at lovforslaget skal gennemføres inden sommerferien, da, som de siger, der allerede forventes ændringer her i efteråret.
Og vi vil selvfølgelig gerne med ministeren drøfte behovet for som sagt at gennemføre noget her sådan lidt i hast inden sommerferien, men intentionerne er vi positive over for.
Vi er også meget tilfredse med, at der er kommet et godt resultat ud af mere end et års diskussion med økonomiministeren om, hvordan vi skal håndtere spørgsmålet om videregivelse af kundeoplysninger.
Vi er meget tilfredse med, at kunden nu aktivt og skriftligt skal give samtykke, hvis disse oplysninger om kunden skal kunne videregives til brug for markedsføring og kunderådgivning.
Vi mener også, at det letter bevisbyrden, når der er tvivlsspørgsmål, en hel del, at samtykket nu skal være skriftligt eller digitalt.
Nu har den socialdemokratiske ordfører haft en længere diskussion med andre partiers ordførere.
Jeg må sige, at jeg stort set er enig med Socialdemokratiets ordfører, så der er vel ingen grund til at gentage.
Og jeg mener, vi har fundet en god balance i, at man så at sige sætter mennesket eller kunden frem for systemet og lader kunden selv vælge, om kunden vil give samtykke eller ej.
Heri ligger jo også hensynet til, at vi er forskellige som mennesker.
Nogle synes det er fint, hvis koncernen ordner det hele for dem, så de ikke behøver at tage stilling til så mange ting selv, og andre holder meget på at have deres oplysninger for sig selv, og skal nok selv bestemme, hvornår de skal videregives og til hvad.
Det mener jeg at vi i meget udstrakt grad har taget hensyn til her, og jeg mener også, som den socialdemokratiske ordfører sagde, at vi har taget hensyn til konkurrencen i branchen.
Det er ikke Folketingets opgave at skabe konkurrenceforvridning i den finansielle sektor, som der ellers var lagt op til i det forslag, vi diskuterede sidste år.
Vi mener, at hovedformålet med Finanstilsynet er at føre tilsyn i gammeldags forstand.
Det er deres kerneforretning, hvis man kan sige det sådan.
Og det mener vi at Finanstilsynet skal koncentrere sig om.
De skal ikke ind og være forbrugerombudsmand.
Vi venter jo også stadig væk på den rapport om Finanstilsynets tilsynsvirksomhed, som vil give primært ministeren, men dernæst Folketinget en fornemmelse af, om vi har været tilfredse med den måde, Finanstilsynet udøver deres virksomhed på.
Og før vi har den rapport, har Venstre i hvert fald ikke lyst til at give Finanstilsynet mere kompetence og yderligere beføjelser.
Vi vil foreslå, at der oprettes et særskilt organ til at varetage den funktion, som ministeren ønsker varetaget.
På forsikringsområdet og værdipapirhandelsområdet er der allerede noget, der minder om det, vi vil foreslå: Forsikringsrådet og Fondsrådet.
Der vil også være problemer med den model, ministeren foreslår, i forhold til de tilsynsbelagte virksomheder, altså bankerne, forsikringsselskaberne og realkreditinstitutterne.
Når nu Finanstilsynet er på besøg, hvad de jo er en gang imellem, og det er udmærket, det er deres kerneforretning, så kan jeg forudse nogle situationer, hvor det vil være vanskeligt at vide, om Finanstilsynets medarbejdere sidder som forbrugerombudsmænd eller som finanstilsyn, der skal holde øje med solvensen, og hvordan virksomheden i øvrigt håndterer sin forretning.
Vi har ikke sådan helt lagt os fast på, hvordan det her råd skal virke, og vi har heller ikke rigtig nogen betegnelse
for det
, men hvis man sådan skal sige det enkelt, så skulle det måske hedde kreditinstitutrådet.
Men vi vil altså spørge meget til det og bede om teknisk bistand fra ministeren under udvalgsarbejdet.
Så har vi noteret os med glæde, at det omsider ikke længere anses som spekulation at optage ejendomslån i euro, og det hilser vi velkomment.
Det var en fjollet regel, eftersom den danske krone ligger tæt op ad euroen i kurs, så derfor kan man vel ikke tale om spekulation.
Der er imidlertid et par detaljer i det spørgsmål, der skal på plads, og det vil vi tage op under udvalgsarbejdet. Men Venstre er overvejende positiv over for ministerens lovforslag, men vi ønsker altså ikke at tillægge Finanstilsynet mere kompetence.